A Bizottság 599/2003/EK Rendelete

(2003. április 1.)

a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK rendelet módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 223/2003/EK bizottsági rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [2], és különösen annak 13. cikkének második francia bekezdésére,

mivel:

(1) Az állatok egészségének és jóllétének megőrzését mindenekelőtt a megelőzésre kell alapozni, olyan intézkedéseken keresztül, mint például a fajták és vérvonalak megfelelő kiválasztása, vagy a megfelelően kiegyensúlyozott étrend.

(2) A 2092/91/EGK rendelet pontos korlátozásokat ír elő a takarmányozásra vonatkozóan. Különösen a nélkülözhetetlen tápanyagokkal, például a vitaminokkal való ellátást kell természetes bevitellel biztosítani.

(3) Csak nemrégiben születtek összehangolt szabályok az ökológiai állattartás tekintetében, és a tenyésztők számára még mindig nehézséget okozhat olyan állatok beszerzése, amelyek alkalmazkodni tudnak a helyi feltételekhez és/vagy a megfelelő tenyésztési módokhoz, valamint állataik részére a harmonikus növekedésükhöz szükséges valamennyi nélkülözhetetlen összetevő biztosítása, különös tekintettel bizonyos zsírban oldódó vitaminokra a kérődzők esetében.

(4) Ezért eltérést szükséges megállapítani annak érdekében, hogy különleges körülmények között, kivételesen és átmeneti időszakra engedélyezzék az A, D és E vitaminok használatát.

(5) Az engedélyezéssel együtt jár a tagállamok azon kötelezettsége, hogy arról tájékoztassák a Bizottságot.

(6) A 2092/91/EGK rendelet 14. cikkében meghatározott bizottság az elnöke által megszabott határidőn belül nem nyilvánított véleményt. A 2092/91/EGK rendelet 14. cikkének negyedik albekezdése szerint a Bizottság átadta a javaslatot a Tanácsnak. Mivel a Tanács az ugyanezen rendelet 14. cikkének ötödik albekezdésében előírt három hónapos határidőn belül nem foglalt állást, a javasolt intézkedéseket a Bizottságnak el kell fogadnia,

ELFOGADTA EZT A RENDELETET:

1. cikk

A 2092/91/EGK rendelet a következőképpen módosul:

a) az I. melléklet B. része e rendelet mellékletének 1. pontjával összhangban módosul;

b) a II. melléklet C. és D. része e rendelet mellékletének 2. pontjával összhangban módosul.

2. cikk

Ez a rendelet az Európai Unió Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. április 1-jén.

a Bizottság részéről

Franz Fischler

a Bizottság tagja

[1] HL L 31., 2003.2.6., 3. o.

[2] HL L 198., 1991.7.22., 1. o.

--------------------------------------------------

MELLÉKLET

1. A 2092/91/EGK rendelet I. melléklete B részének 4.10. pontja helyébe a következő szöveg lép:

"4.10. Baromfi esetében a hizlalási időszakban alkalmazott takarmány összetételének legalább 65 %-ban kell tartalmaznia gabonafélék, fehérjetartalmú termények és olajos magvak keverékét."

2. A 2092/91/EGK rendelet II. melléklete a következőképpen módosul:

a) a C. rész a következő, 2.3. ponttal egészül ki:

"2.3. Tojás és tojástermékek baromfitakarmányozásra, lehetőleg ugyanarról a birtokról.";

b) a D. rész a következőképpen módosul:

i. az 1.2. pont a következő albekezdéssel egészül ki:

"Az első albekezdéstől eltérve, egy 2005. december 31-éig tartó átmeneti időszakra valamennyi tagállam illetékes hatósága engedélyezheti A, D és E típusú szintetikus vitaminok használatát a kérődzőknél, amennyiben teljesülnek a következő feltételek:

- a szintetikus vitaminok azonosak a természetes vitaminokkal, és

- a tagállamok által kiadott engedélyt pontos kritériumokra alapozták, és arról tájékoztatták a Bizottságot.

A termelők csak akkor élhetnek az ezen engedély adta lehetőségekkel, ha a tagállam felügyeleti szervének vagy. hatóságának megelégedésére bizonyították, hogy állataik egészsége és jólléte nem biztosítható ezeknek a szintetikus vitaminoknak a felhasználása nélkül."

ii. a 2. pont a következő szöveggel egészül ki:

- "Sörélesztő".

--------------------------------------------------